جهة سوس ماسة

جهة سوس ماسة (بلامازيغية: ⵜⴰⵙⴳⴰ ⵏ ⵙⵓⵙ-ⵎⴰⵙⵙⵜ، بالفرانساوية: Souss-Massa) وحدة من لجيهات ديال لمغريب اللي تصايبو عام 2015، من مورا ما نقصو عدد لجيهات من 16 لـ 12. لجيهة كاينة فلوسط ديال البلاد، و لعاصيمة ديالها هي اݣادير، و مابين لمدون اللي كاينين فلجيهة: ايت ملول وتارودانت وطاطا وتيزنيت وايت باها. عدد السكان على حساب لاحصاء اللي تدار فـ2014 وصل فهاد لجيهة لـ2، 676، 847. لميساحة ديال لجيهة هي 53، 789 كم². السكان ولاقاليم. السكان فلاقاليم ديال لجيهة. هاد لجدوال كايبين لاقاليم ديال لجيهة والسكان ديالها: لجغرافيا ولموناخ. جهة سوس ماسة محاديها من الشمال جهة مراكش اسفي ومن لجانوب جهة ݣلميم واد نون ومن الشرق جهة درعة تافيلالت. هاد لجيهة فيها بزاف ديال لخصائص لجغرافية بحال انه دايز منها جبال لاطلس لكبير ولاطلس الصغير وجبال باني وجبال وركزيز، وفيها لقيمّة ديال جبل توبقال ؤويدان بحال واد سوس اللي دايز من سهل سوس لكبير. سوس ماسة معروفة بلغابات ديال شجر ارݣان وعوموما لميساحة ديال لغابات فلجيهة عاطية حتال 19% من لغابات ديال لمغريب. لميساحة ديال لجيهة واصلة لـ53، 789 كم². لموناخ ديال لجيهة قاري فالداخل ونورمال حدا لبحر، الشتا ماكاطيحش فهاد لجيهة بنتيضام. مرا مرا كايضرب لجفاف اللي يقدر يوصل لمدة ديالو حتال ستة دالسنين. هاد لجدوال كيعطي لمعلومات على لحرارة والشتا فمدينة اݣادير اللي هي لعاصيمة ديال لجيهة. لبينية التحتانية. مطار اݣادير الدولي (مطار اݣادير لمسيرة) هو مطار كاين فمدينة اݣادير لمغريبية وكايسيرڤي لجيهة دسوس ماسة. كيبعد لمطار على الصونطرڤيل ديال لمدينة بـ20 كيلوميتر (حدا تمسية)، وقريب من الطريق لوطنية 10. كيتعتابر هو تالت اكبر مطار فلمغريب من ناحية عدد لمسافرين. تفتاتح لمطار فعام 1991 وكايقدر يهز 3 دلملاين ديال لمسافرين. لجيهة دايز فيها غير واحد لوطوروت اللي هو لوطوروت ديال الدار لبيضا - اݣادير. الطرقان الوطنية اللي كاينة فلجيهة هي الطريق لوطنية 1، الطريق لوطنية 7، الطريق لوطنية 10، الطريق لوطنية 11 والطريق لوطنية 17. التيران لكبير دادرار (التيران الكبير داݣادير) هو تيران ديال لكورة كاين فمدينة اݣادير وتحلو بيبانو نهار 11 شهر 10، 2013. كاين هاد التيران فلملكية ديال وزارة الشباب والرياضة وكتسيرو الشركة لوطنية ديال انشاء وتسيير التيرانات (SONARGES). كيستقبل هاد التيران دابا لميتشان ديال لفرقة دلمدينة، حسنية اݣادير، ومرة مرة دياول اولمبيك الدشيرة. ليقتيصاد. لفلاحة. جهة سوس ماسة هي اول جهة كاتصدر لحواميض (الليمون ولمانضارين والناڤيل ولحامض) ولبواكير مابين لجيهات ديال لمغريب. 85% من لبواكير و65% من لحواميض و15% من لحليب ولموشتقات ديالو و86% من لمنتاجات ديال ارݣان اللي كاتصدر من لمغريب لبرّا كاتجي من لجيهة ديال سوس ماسة، فيها 650. 000 طن ديال لحواميض و1. 2 مليون طن ديال لخضرا اللي تصدرات، اللي مابينها ماطيشا ولݣرعة ولبطاطا ولبصلة. سوس ماسة فيها 5. 371. 000 هيكتار ديال لارض اللي صالحة لفلاحة وكاتستعمل فيها غير 475. 000 هيكتار وكاتسقى فيها 158. 433 هيكتار. لينتاج ليجمالي ديال لحواميض وصل لـ700. 000 طن و1. 665. 000 طن ديال لخضرا و28. 086 طن ديال اللحم لحمر و223. 5 مليون ايطرو ديال لحليب، هادشي كامل فـ33 مليون نهار ديال لخدمة. لجيهة ديال سوس ماسة فيها 180 كيلوميتر ديال لبحر، اللي كايتصدر من لمتنجات ديالو 137. 830 طن، واللي كايجيبها 1450 باطو تقليدي و465 ساحيلي و223 ديال لبحر لفوقاني. كاتصدر جهة سوس ماسة بوحدها 50% ديال لمنتوجات لبحرية فلبواطات دلمغريب كاتخدم لجيهة فهاد لقيطاع 490. 000 واحد من لبلاد كاملة (ديريكت وغير مباشير) مابينها 72. 000 من لجيهة. الصيناعة. فجيهة سوس ماسة كاينة 440 وحادة صيناعية، غالبيتها اما متعلقة بلماكلة اولا لماواد لكيماوية اولا لبني دلباطوات. فمدينة اݣادير كاينة مينطقة حورة بدات لخدمة ديالها فلعام ديال 2019 بـ64 هيكتار، وكايتوقعو انها توصل لـ300 هيكتار. كاينة مناطيق صيناعية وحدين خرين فانزا وتاسيلا وولاد تايمة وسيدي بيبي وتيزنيت وتارودانت واينزݣان، وكاينة مينطقة لوجيستية وحدة فايت ملول ولاخرا فتݣاديرت. لجيهة فيها تيكنوپارك ومدينة ديال ليبتيكار تابعة للجامعة ديال بنو زهر. الصيناعة التقليدية عندها دور كبير بزاف، حيتاش خدام فيها 40. 000 واحد وكاتصدر 15 مليون ديال الدرهم. كاينين 5 دلمراكيز ديال التكوين لميهاني و120 تعاونية ديال الصيناعة التقليدية كاتصاوب الجلد ولخياطو والتواب ولخشب ولمجوهارات ولفخار والسلّات والزرابي وتطراݣ لمعادين ولبلاغي. من اشهر لانواع ديال الصيناعة التقليدية كانلقاو لبلغة ديال "ايدوكان" والزربية لواوزݣيتية و"تيزرزاي" اللي هي موجوهارات ديال النقرة على شكل متلات. السياحة. لجيهة ديال سوس ماسة كايجي ليها كتر من مليون دالسياح فلعام، اللي كايجيو انعسو 5 دلمليون ليلة فلمجموع ف31 الف فراش تقريبا. هاد لقيطاع كايخدّم 120. 000 واحد (ديريكت وغير مباشير) وكايدخل على لجيهة 20 ديال لمليار ديال الدرهم فلعام. السياحة الدخلانية شادة 43% واللي بقا دالسياح كايجيو من فرانسا (21%)، المانيا (14. 5%)، النݣليز (12%) وهولاندا (2%). كاين بزاف مايدار فجيهة سوس ماسة، بحال التبحار فاݣادير، ايمسوان، تغازوت اولا تامري، السياحة ديال الجبال اما بالتسلوق اولا بلپيكالات، السياحة ديال التقافة فتارودانت، تيزنيت وتفراوت، الزيارة ديال لواحات ديال طاطا اللي قديمة بزاف، لغطس ولعومان فلبحر اولا واحد الدورة فلمنتازاه ديال سوس ماسة. السياح اللي كايجيو لسوس ماسة اقدر امشيو لسوق لحد، لمتحف لامازيغي، مارينا، لمنتزه لوطني اولا لقصبة داݣادير اوفلّا، لپارك ديال التيمساح اولا لپارك ديال الضوفان (الدلفين) فمدينة اݣادير، اݣودار ديال شتوكة ايت باها، واد پاراديس فايموزار ايداوتنان، السوار ديال تارودانت، الجاردات دالنخيل فتيوت، الزوايا ولقصور لقدام، النوقوش لقدام ولكوهوف ديال طاطا ولحجار الزرقين فتفراوت.